Dygliavabaliai

Dygliavabaliai (Mordellidae) – vabalų (Coleoptera) šeima.

Šeimai priklauso smulkūs ir vidutinio dydžio vabalai. Juos nesunku pažinti iš ilgo, tiesaus, smailėjančio, spyglio formos pilvelio, kuris išsikiša toli iš po antsparnių. Galva už akių įsmaugta, platesnė už priešnugarėlės priekinę dalį. Kūnas, žiūrint iš šono, atrodo kuprotas, apaugęs gulsčiais, šilkiniais plaukeliais. Apatinė pusė ryškiai išgaubta, todėl negyvo vabalo paguldyti ant pilvelio negalima, jis virsta ant šono.
Lervos kūnas balsvas, apaugęs retais trumpais šereliais; vystosi sausoje, trūnijančioje medienoje ir žolinių augalų sausose stiebuose.

Vabalai labai vikrūs, ištikus pavojui, jie verčiasi kūlversčiais. Aptinkami pavasarį ant įvairių augalų žiedų, rečiau ant džiūstančių medžių kamienų ar šakų.

Pasaulyje žinoma apie 2000 rūšių.

Lietuvoje žinoma apie 14 rūšių:

 Gentis Tomoxia
 Dvidėmis dygliavabalis (Tomoxia bucephala)
 Gentis Variimorda
 Paprastasis dygliavabalis (Variimorda villosa)
 Gentis Mordella
 Lipikinis dygliavabalis (Mordella aculeata)
 Mordella holomelaena
 Mordella maculosa
 Gentis Hoshihananomia
 Dėmėtasis dygliavabalis (Hoshihananomia perlata)
 Gentis Mordellistena
 Raudonpetis dygliavabalis (Mordellistena humeralis)
 Mordellistena brevicauda
 Mordellistena parvula
 Mordellistena pumila
 Mordellistena stenidea
 Mordellistena variegata
 Mordellistena pseudonana
 Gentis Mordellochroa
 Gelsvapilvis dygliavabalis (Mordellochroa abdominalis)